བོད་སྤྱི་ལ་དབང་བའི་རྒྱལ་པོའི་ཐོག་མ་གཉའ་ཁྲི་བཙན་པོ་ཡིན་ལ།དེ་ནས་མུ་ཁྲི་བཙན་པོ།དེང་ཁྲི་བཙན་པོ།ཤོ་ཁྲི་བཙན་པོ།སོ་ཁྲིའང་ཟེར་མེ་ཁྲི་བཙན་པོ།གདགས་ཁྲི་བཙན་པོ།སྲིབ་ཁྲི་བཙན་པོ་སྟེ་གནམ་གྱི་ཁྲི་བདུན་དུ་གྲགས་པ་འདི་དག་གི་དུས་སུ་རིག་གནས་སོགས་དར་ཚུལ་གྱི་ལོ་རྒྱུས་མ་མཐོང༌།དེ་ནས་གྲི་གུམ་བཙན་པོ།རྒྱལ་པོ་འདིས་བློན་པོ་དང་འཐབ་པའི་དུས་སུ་ཁྲབ་བླངས་པས་ཁྲབ་སྤྱོད་པའི་ཐོག་མ་ཡིན་ཟེར།དེ་ནས་སྤུ་དེ་གུང་རྒྱལ།དེའི་བློན་པོ་རུ་ལས་སྐྱེས་ནི་འཕྲུལ་བློན་མཛངས་པའི་མི་བདུན་གྱི་ཐོག་མ་ཡིན་ལ།རྒྱལ་བློན་དེ་གཉིས་ཀྱི་རིང་ལ་ཐོང་གཤོལ་བཟོ་བ་དང་ཞིང་ལ་ཆུ་འདྲེན་པ་སོགས་ཞིང་ལས་དར་བའི་འགོ་ཚུགས་པ་དང༌།གསེར་དངུལ་ཟངས་ལྕགས་ཀྱི་རྡོའི་གཏེར་ཁ་ཕུད་དེ་བཞུ་ལེན་སོགས་བཟོ་ལས་ཅུང་དར་བ་དང༌།ཆུ་ལ་ཟམ་འཛུགས་པ་སོགས་འགྲིམ་འགྲུལ་གྱི་ལམ་སོགས་ལའང་ཡར་རྒྱས་ཆེ་ཙམ་བྱུང་བ་དང༌།ཡང་འདིའི་དུས་བོན་སྒྲུང་ལྡེའུ་གསུམ་བྱུང་བ་རིག་གནས་ཀྱི་གྲངས་སུ་བརྩི།བོན་ནིདགེ་སྒྲུབ་ལྷ་མཆོད་འདྲེ་འདུལ་མོ་རྩིས་སོགས་དང༌།སྒྲུང་ནི།རོ་ལངས་གསེར་སྒྲུབ་ཀྱི་སྒྲུང་དང༌།མ་སངས་སྒྲུང་དང༌།མཆིལ་བའི་སྒྲུང་སོགས་ཉན་བཤད་དང༌།ལྡེའུ་ནི་ཁེད་འཇོག་པ་སྟེ།དཔེར་ན།ཐེམ་གཉེར་ཝ་བ་ཆེ།སྲང་།ཅི་ཡིན་ཞེས་འདྲི་བ་ལྟ་བུའོ།།